കാശ്മീരില് മെട്രോ സര്വീസ് ആരംഭിക്കും: അമിത് ഷാ ശ്രീനഗര്: അടുത്ത രണ്ട് വര്ഷത്തിനുള്ളില് ജമ്മു നഗരത്തിലും ശ്രീനഗറിലും മെട്രോ സര്വീസ് ആരംഭിക്കുമെന്ന് കേന്ദ്ര ആഭ്യന്തരമന്ത്രി അമിത് ഷാ. മൂന്ന് ദിവസത്തെ ജമ്മുകാശ്മീര് സന്ദര്ശനത്തിനെത്തിയ ഷാ, രണ്ടാം ദിവസമായ ഇന്നലെ ഭഗവതി നഗറില് നടന്ന പൊതുറാലിയില് സംസാരിക്കുകയായിരുന്നു. 2019 ആഗസ്റ്റില് 370ാം വകുപ്പ് റദ്ദാക്കിയതിന് ശേഷം ഇതാദ്യമായാണ് അമിത് ഷാ ജമ്മു കാശ്മീരില് എത്തുന്നത്. ജമ്മുകാശ്മീര് വിഭജിച്ച് കേന്ദ്രഭരണ പ്രദേശങ്ങളാക്കിയതിനുശേഷമുള്ള വികസന പ്രവര്ത്തനങ്ങളെക്കുറിച്ചാണ് അമിത് ഷാ കൂടുതലും സംസാരിച്ചത്. ജമ്മു വിമാനത്താവളം വിപുലീകരിച്ച് ജമ്മു കാശ്മീരിലെ ഓരോ ജില്ലകളിലേക്കും ഹെലികോപ്ടര് സേവനങ്ങള് ഉറപ്പാക്കുമെന്നും അദ്ദേഹം പറഞ്ഞു. ഇനി കാശ്മീരില് വികസനത്തെ തടഞ്ഞുനിറുത്താന് ആര്ക്കും സാധിക്കില്ല. ഇത് ക്ഷേത്രങ്ങളുടെ ഭൂമിയാണ്. മാതാ വൈഷ്ണോ ദേവിയുടെ, പ്രേം നാഥ് ധോഗ്രയുടെ, ത്യാഗിയായ ശ്യാമ പ്രസാദ് മുഖര്ജിയുടെ ഭൂമിയാണ്. ജമ്മു കാശ്മീരിലെ ജനങ്ങളുടെ സമാധാനം തകര്ക്കാന് ശ്രമിക്കുന്നവരെ തുരത്തിയോടിക്കും. അമിത് ഷാ പറഞ്ഞു. 370ാം വകുപ്പ് റദ്ദാക്കിയതോടെ വാല്മീകി വിഭാഗക്കാരോടും വടക്കന് പാകിസ്ഥാനില് നിന്നുള്ള അഭയാര്ത്ഥികളോടുമുള്ള വിവേചനം ഇല്ലാതെയായി. മിനിമം വേതനം ജമ്മു കാശ്മീരില് നടപ്പിലാക്കാനായി. നിലവില് 12,000 കോടിയിലേറെ രൂപ ജമ്മു കാശ്മീരില് നിക്ഷേപിച്ചുകഴിഞ്ഞു. 2022 ഓടെ 51,000 കോടിയുടെ നിക്ഷേപമാണ് കേന്ദ്ര സര്ക്കാര് ജമ്മു കാശ്മീരില് ഉദ്ദേശിക്കുന്നത്. ജമ്മു കാശ്മീരിലെ യുവാക്കളും വികസനത്തോടൊപ്പം ചേരുകയാണെങ്കില് ഭീകരര് പരാജയപ്പെടുമെന്നും അമിത് ഷാ കൂട്ടിച്ചേര്ത്തു. ജമ്മുവിലെ ഇന്ത്യന് ഇന്സ്റ്റിറ്റ്യൂട്ട് ഒഫ് ടെക്നോളജിയുടെ പുതിയ കാമ്ബസ് ഷാ ഉദ്ഘാടനം ചെയ്തു. കേന്ദ്രമന്ത്രിമാരായ ജിതേന്ദ്ര സിംഗ്, ധര്മ്മേന്ദ്ര പ്രധാന്, കാശ്മീര് ലഫ്. ഗവര്ണര് മനോജ് സിന്ഹ തുടങ്ങിയവരും ഷായ്ക്കൊപ്പമുണ്ടായിരുന്നു. വൈകിട്ട് കാശ്മീരിലെ ജനപ്രതിനിധികളുമായി ഷാ കൂടിക്കാഴ്ച നടത്തി.